**LIETUVOS RESPUBLIKOS APLINKOS MINISTRAS IR**

**LIETUVOS RESPUBLIKOS ŪKIO MINISTRAS**

**Į S A K Y M A S**

**DĖL DAUGIABUČIO NAMO ŠILDYMO IR KARŠTO VANDENS SISTEMOS PRIVALOMŲJŲ REIKALAVIMŲ PATVIRTINIMO**

2003 m. birželio 30 d. Nr. 326/4-253

Vilnius

Vykdydami Lietuvos Respublikos Vyriausybės 2003 m. birželio 17 d. nutarimo Nr. 765 „Dėl įgaliojimų suteikimo įgyvendinant Lietuvos Respublikos šilumos ūkio įstatymą“ (Žin., 2003, Nr. [59–2659](https://www.e-tar.lt/portal/lt/legalAct/TAR.243E6F0D01B8)) 2 punkto nuostatas,

Tvirtiname Daugiabučio namo šildymo ir karšto vandens sistemos privalomuosius reikalavimus (pridedama).

SUSISIEKIMO MINISTRAS,

PAVADUOJANTIS APLINKOS MINISTRĄ ZIGMANTAS BALČYTIS

ŪKIO MINISTRAS PETRAS ČĖSNA

PATVIRTINTA

Lietuvos Respublikos aplinkos ministro ir

Lietuvos Respublikos ūkio ministro

2003 m. birželio 30 d. įsakymu Nr. 326/4-253

**DAUGIABUČIO NAMO ŠILDYMO IR KARŠTO VANDENS SISTEMOS**

**PRIVALOMIEJI REIKALAVIMAI**

**I. BENDROSIOS NUOSTATOS**

1. Privalomieji reikalavimai nustatomi daugiabučių namų šildymo ir karšto vandens sistemoms (toliau – Sistemos):

1.1. daugiabučių namų, kurių projektavimo, statybos ar rekonstravimo darbai pradedami po šio įsakymo įsigaliojimo (toliau – Nauji namai);

1.2. daugiabučių namų, kurie pastatyti arba kurių statybos darbai buvo pradėti iki šio įsakymo įsigaliojimo (toliau – Seni namai).

**II. NAUJŲ NAMŲ SISTEMŲ PRIVALOMIEJI REIKALAVIMAI**

2. Naujų namų, gaunančių šilumą iš miesto ar gyvenvietės šilumos tinklų arba grupinių katilinių, Sistemos privalo atitikti statybos techninių reglamentų STR 2.09.02:1998 „Šildymas, vėdinimas ir oro kondicionavimas“ (Žin.,1999, Nr. [13-333](https://www.e-tar.lt/portal/lt/legalAct/TAR.21AB86C885B9)) ir STR 2.09.01:1998 „Šilumos tiekimo tinklai ir šilumos punktai“ (Žin., 1998, Nr. [34-923](https://www.e-tar.lt/portal/lt/legalAct/TAR.3A7EBDA4333C)) reikalavimus.

**III. SENŲ NAMŲ SISTEMŲ PRIVALOMIEJI REIKALAVIMAI**

3. Senuose namuose turi būti:

3.1. šių namų projektinėje dokumentacijoje arba, jeigu tokios dokumentacijos nėra, normatyviniuose dokumentuose nustatytus reikalavimus atitinkanti Sistema (šildymo prietaisų galia, šilumnešio debitų paskirstymas, vamzdynų šiluminė izoliacija);

3.2. hidraulinio balansavimo priemonės;

3.3. atsiskaitomieji apskaitos prietaisai suvartojamos šilumos ir (ar) karšto vandens kiekiui nustatyti ties tiekimo-vartojimo riba;

3.4. įrenginiai reguliuoti šilumos suvartojimą pastate.

\_\_\_\_\_\_\_\_\_\_\_\_\_\_